VF Plus help MTN-gebruikersArgieffoto Die Vryheidsfront Plus het Maandag gesê hy bied sy hulp aan vir MTN-klante wat tot dusver nie kon regkom ná foute weens vermoedelik administratiewe probleme ingesluip het nie. “Verskeie klagtes het die VF Plus die afgelope tyd bereik oor moontlike administratiewe probleme by die selfoon-diensverskaffer MTN rakende rekeninge,” het Anton Alberts, woordvoerder vir die party, in ŉ verklaring gesê. “Die VF Plus het daarom besluit om ŉ diens daar te stel om mense met probleme te help.” Alberts het gesê die klagtes herinner baie aan dié wat met die e-tolstelsel se fakturering ondervind word. Dit sluit in buitensporige rekeninge en selfs rekeninge van duisende rande wat vir ongebruikte dienste uitgereik word. Mense wat die saak reeds opgeneem het met die diensverskaffer (MTN) en nie gehelp kon word nie, word genooi om te skryf aan Neels Hattingh by [email protected] Volgens Alberts kan daar sodoende ŉ dispuut verklaar word oor die saak en die party sal intussen die saak by die verbruikerskommissie aanmeld. “Indien ŉ dispuut verklaar is en ŉ verbruiker het sy saak daarby gevoeg, beteken dit die diensverskaffer kan nie teen so ŉ persoon optree totdat die dispuut afgehandel is nie,” het hy verduidelik.